Komisijos sprendimas
2001 m. liepos 11 d.
įsteigiantis konsultacinį komitetą, vadinamą "Europos energetikos ir transporto forumas"
(pranešta dokumentu Nr. C(2001) 1843)
(2001/546/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
kadangi:
(1) 2000 m. rugsėjo 20 d. Transporto tarybos išvadose [1] Komisija raginama nedelsiant pateikti pasiūlymą dėl iš susijusio sektoriaus atstovų susidedančio Europos forumo steigimo Komisijoje, kad būtų ištirti visi transporto konkurencingumą veikiantys faktoriai ir apsvarstyti šio sektoriaus struktūrų sureguliavimą. Pasiūlyme turi būti deramai atsižvelgiama į socialinius, aplinkosaugos ir saugumo siekius.
(2) 1996 m. lapkričio 8 d. Komisijos sprendimu 96/642 [2] įsteigto Energetikos konsultacinio komiteto įgaliojimai baigėsi 2001 m. gruodį.
(3) Atsižvelgiant į konsultacinio diskusinio organo, sudaryto iš asmenų, turinčių kvalifikaciją nagrinėti įvairius energetikos ir transporto politikos klausimus, poreikį, Komisija siūlo įsteigti Europos energetikos ir transporto forumą.
(4) Atsižvelgiant į energetikos ir transporto politikos tarpusavio priklausomybę ir poreikį jas abi suderinti, būtų naudinga ir tinkama sutelkti energetikos ir transporto pramonių atstovus į vieną organą.
(5) Šis dialogas turėtų įgalinti Komisiją surinkti nuomones apie bet kurią Komisijos iniciatyvą energetikos ir transporto politikos srityje ir pasinaudoti stebėjimo centro ekspertų nuomone.
(6) Turi būti įsteigtas šis forumas, apibrėžti jo įgaliojimai ir sukurta jo administracija,
PRIĖMĖ ŠĮ SPRENDIMĄ:
1 straipsnis
1. Komisijoje įsteigiamas konsultacinis komitetas, vadinamas "Europos energetikos ir transporto forumas", toliau - forumas.
2. Forumą sudaro kvalifikuoti asmenys, turintys kompetencijos svarstyti su energetika ir transportu bei su šių dviejų politikų sąveika susijusius klausimus. Į jį įeina tinklų ir infrastruktūrų operatorių, gamintojų ir valdytojų, transporto naudotojų ir energetikos vartotojų, profesinių sąjungų, aplinkos apsaugos ir saugos asociacijų, taip pat akademinio pasaulio atstovai.
2 straipsnis
Misija
1. Komisija gali konsultuotis su forumu bet kokiu su ES energetikos ir transporto politika susijusiu klausimu.
2. Forumas veikia kaip energetikos ir transporto politikos stebėjimo centras, skiriantis ypač daug dėmesio konkurencingumui ir struktūriniam reguliavimui šiuose sektoriuose, tuo pačiu tinkamai atsižvelgdamas į aplinkosaugos, socialinius ir saugos dalykus. Prireikus jo taip pat bus prašoma ištirti bet kokius ypač svarbius klausimus, kurie gali iškilti energetikos ir transporto srityse.
3. Forumas Komisijos prašymu arba savo iniciatyva pateikia Komisijai nuomones ir pranešimus. Svarstymų Forume metu nebalsuojama. Komisija gali nurodyti galutinį terminą Forumo nuomonės ar pranešimo, kurio ji prašo, pateikimui.
3 straipsnis
Sudėtis, paskyrimas
1. Forumą sudaro 34 tikrieji nariai.
2. Nariai pasiskirsto taip:
- devyni nariai, atstovaujantys operatoriams (energijos gamintojams ir sausumos, jūros ir oro krovinių gabentojams, apdirbamajai pramonei),
- penki nariai, atstovaujantys tinklams ir infrastruktūrai (dujų, elektros, geležinkelio, sausumos kelių, uostų, oro uostų, oro eismo kontrolės),
- septyni nariai, atstovaujantys naudotojams ir vartotojams (transporto naudotojams, energijos vartotojams, paklausos valdymui),
- šeši nariai, atstovaujantys profesinėms sąjungoms,
- penki nariai, atstovaujantys aplinkos apsaugos organizacijoms ir už saugą atsakingoms organizacijoms, ypač transporto srityje,
- du nariai iš akademinio pasaulio arba mokslininkų kolektyvų.
3. Kiekvienam tikrajam nariui skiriamas vienas pakaitinis narys. Pakaitiniai nariai dalyvauja forumo susirinkimuose arba darbo grupėse tik tuo atveju, jei tikrasis narys nedalyvauja arba negali atvykti.
4. Remdamasi objektyviais įrodytos kompetencijos ir patirties kriterijais tikruosius ir pakaitinius forumo narius skiria Komisija. Jie privalo pateikti Komisijai nepriklausomą, išoriškai neįtakojamą nuomonę. Jų kadencija trunka dvejus metus ir gali būti atnaujinama.
5. Kai baigiasi tikrųjų ir pakaitinių forumo narių įgaliojimų laikas, jie eina savo pareigas iki to laiko, kol yra pakeičiami arba kol atnaujinami jų įgaliojimai.
6. Jei narys atsistatydina arba miršta, jo kadencija laikoma pasibaigusia prieš terminą. Tokiu atveju narys pakeičiamas kitu likusiam jo kadencijos laikui.
7. Už atliekamas pareigas atlygis nemokamas.
8. Kvietimas pateikti prašymus užimti 3 straipsnio 2 dalyje nurodytas narių vietas bus paskelbtas Europos Bendrijų oficialiajame leidinyje, išskyrus narius, paminėtus ketvirtoje įtraukoje, kurių atveju Komisija kreipsis į Europos profesinių sąjungų konfederaciją, prašydama paskirti savo energetikos ir transporto sričių atstovus. Po šio kvietimo remdamasi gautais prašymais Komisija atrenka narius. Atrankoje bus atsižvelgiama į kandidatų kompetenciją ir patirtį, jų reprezentatyvumą ir sugebėjimą naudingai dalyvauti strateginėse diskusijose, taip pat bus stengiamasi išlaikyti pusiausvyrą tarp įvairių veiklos sričių specialistų, narių lyčių ir geografinės kilmės.
9. Komisija tikrųjų ir pakaitinių narių sąrašą susipažinti paskelbs Europos Bendrijų oficialiajame leidinyje.
4 straipsnis
Darbo grupės
1. Forumas gali steigti ad hoc darbo grupes 2 straipsnyje nurodytoms pareigoms atlikti.
2. Darbo grupes sudaro ne daugiau kaip 11 narių.
5 straipsnis
Ekspertai
Forumas gali kviesti bet kokį specialių žinių darbotvarkėje esančiu klausimu turintį asmenį dalyvauti savo darbe. Tokie ekspertai dalyvauja tik diskusijose tuo klausimu, dėl kurio jie buvo pakviesti.
6 straipsnis
Forumo pirmininkas ir valdyba
1. Iš savo narių dvejų metų kadencijai forumas renka vieną pirmininką ir keturis pirmininko pavaduotojus, atstovaujančius atitinkamai operatoriams, naudotojams arba vartotojams, profesinėms sąjungoms ir aplinkosaugai arba saugai.
2. Pirmininkas ir pirmininko pavaduotojai, kurių įgaliojimų laikas baigiasi, lieka savo pareigose iki to laiko, kol yra pakeičiami arba kol jų įgaliojimai atnaujinami.
3. Jei pirmininko arba vieno iš pirmininko pavaduotojų įgaliojimai baigia galioti, pakeičiantis asmuo užima pareigas iki kadencijos pabaigos, laikantis 1 dalyje nustatytos tvarkos.
4. Valdybą sudaro pirmininkas ir pirmininko pavaduotojai.
5. Valdyba rengia ir organizuoja forumo darbą.
6. Valdyba gali kviesti pranešėjus iš bet kurios darbo grupės dalyvauti jos susirinkimuose.
7 straipsnis
Sekretoriato paslaugos
Komisija teikia sekretoriato paslaugas forumui, valdybai ir darbo grupėms.
Suinteresuotų Komisijos tarnybų atstovai gali dalyvauti forumo, valdybos ir darbo grupių susirinkimuose.
8 straipsnis
Nuomonės ir pranešimai
Forumas pateikia savo nuomones ir pranešimus Komisijai. Jei forumas vieningai sutaria dėl prašomos nuomonės arba pranešimo, jis parengia bendras išvadas, kurios pridedamos prie susirinkimų protokolų. Jei forumas vieningai nepritaria prašomai nuomonei arba pranešimui, jis perduoda Komisijai skirtingas savo narių nuomones. Komisija gali skelbti bet kokius nekonfidencialaus pobūdžio Forumo pranešimus, nuomones ir procedūras internete.
9 straipsnis
Susirinkimai
1. Pasiūlius Komisijai, forumo susirinkimai vyksta Komisijos būstinėje.
2. Valdyba šaukiama pirmininko iniciatyva, suderinus su Komisija.
3. Laikantis Komisijoje galiojančių nuostatų, pagal 5 straipsnį kviečiamiems forumo nariams ir ekspertams apmokamos jų kelionės ir pragyvenimo išlaidos.
4. Forumo ir, jei tai taikytina, darbo grupių susirinkimai organizuojami gavus išankstinį Komisijos patvirtinimą dėl biudžeto.
10 straipsnis
Nepažeisdami EB sutarties 287 straipsnio nuostatų, forumo nariai neatskleidžia jokios dirbant forume arba jo darbo grupėse gautos informacijos, kai Komisija informuoja juos apie konkrečios nuomonės arba klausimo konfidencialumą. Tokiu atveju susirinkimuose gali dalyvauti tik forumo nariai ir Komisijos atstovai.
11 straipsnis
Pakeitimai
Komisija pasilieka sau teisę keisti šio sprendimo nuostatas, atsižvelgdama į patirtį.
12 straipsnis
Šiuo dokumentu panaikinamas Sprendimas 96/642/EB ir Sprendimas 98/134/EB.
13 straipsnis
Įsigaliojimas
Šis sprendimas įsigalioja jo paskelbimo Europos Bendrijų oficialiajame leidinyje dieną.
Priimta Briuselyje, 2001 m. liepos 11 d.